Far urden cun mitus e paraulas
Publicaziun trilingua davart l'educaziun bi- e plurilingua

(anr/fa) Fin trais quarts da l'umanitad èn bi- u plurilings. Tuttina teman blers geniturs ch'ils uffants sajan surdumandads cun emprender duas linguas. «Sco sch'i sa chapiss da sez, partan blers monolings da l'idea ch'els represchentian ina clera maioritad da l'umanitad», ha ditg il didacticher da linguatg Werner Carigiet venderdi a Cuira cun preschentar a la pressa la nova publicaziun ch'el ha scrit ensemen cun ses collega Rico Cathomas. Ch'ils monolings presupponian pia ch'ils umans che discurran be ina lingua furmian la regla e che quels che discurrian duas u pliras lingias represchentian cleramain l'excepziun, ha'l cuntinuà. En vardad èsi gist il cuntrari: «Tut tenor funtauna munta il dumber dals bilings sin il mund a radund 60 fin 75 pertschient», ha infurmà Carigiet, «e schizunt la mesadad da tut ils pledaders da l'englais, dals quals ins supponiss atgnamain ch'els n'hajan insumma nagin basegn da s'occupar d'autras linguas, discurran almain duas linguas a moda currenta.»

Avantatgs socials ed economics da la plurilinguitad
Sco che ha declerà Rico Cathomas vegniva taxada la diversitad linguistica adina puspè sco problem social: «Pensain be a la legenda davart la tur da Babel, nua che la plurilinguitad e la confusiun linguistica che dueva resultar da quella, vegnivan schizunt consideradas sco chasti da Dieu.» Ch'ozendi sajan ins dentant da l'avis che la bi- e la plurilinguitad portia, anzi, blers avantatgs socials ed er gronds avantatgs economics, ha'l punctuà. «Er sche las enconuschientschas actualas da la scienza mussan il cuntrari datti anc bleras teorias ed opiniuns davart la bilinguitad ch'èn da situar plitost en il reginavel da paraulas e ditgas.» Sco exempel ha'l numnà la pretaisa ch'il tscharvè uman na saja betg construì per dumagnar suffizientamain duas u dapli linguas: «Ins sa dentant gia daditg che la bilinguitad na surdumonda betg il tscharvè, ch'ella po schizunt influenzar noss pensar a moda fitg positiva», ha explitgà Cathomas, «er il linguatg matern profitescha da la segunda u terza lingua, las linguas sa rinforzan vicendaivlamain.»

Per diever didactic e sco lectura en famiglia
«La publicaziun che nus pudain preschentar oz è il resultat da bleras sinergias», ha ditg Mirko Priuli, il secretari da la Pro Grigioni Italiano (PGI). El è stà responsabel per l'elavuraziun grafica da la broschura, la quala è vegnida finanziada dal chantun. Grazia a la collavuraziun da las trais associaziuns linguisticas grischunas Lia rumantscha, PGI e Walservereinigung (WVGR) l'han ins pudì edir en tut las trais linguas grischunas. La manadra dal project era Annalisa Schaniel, collavuratura da la LR. «L'ovra è adattada sco med d'instrucziun, ma è er in agid pratic per geniturs ed autras persunas interessadas», ha ditg Priuli, «ella è applitgabla en ina moda clera e simpla e collia en furma da dumondas e da respostas teorias cun situaziuns da la pratica.» Ch'il chantun Grischun saja absolutamain predestinà per promover in'educaziun bi- u plurilingua, ha'l manegià. Mirko Priuli spera che las trais organisaziuns linguisticas LR, PGI e WVGR possian preschentar er en avegnir projects cuminaivels per rinforzar la trilinguitad grischuna. Da quel avis eran er il cusseglier guvernativ Claudio Lardi e Gion A. Derungs, il secretari da la LR. Els han manegià che quai na saja stà segiramain betg l'ultim project cuminaivel a favur da las trais linguas grischunas.
La broschura «educaziun bi- e plurilingua» pon ins retrair tar la chasa editura da meds d'instrucziun grischuna, tel. 081 258 33 36, u per internet www.lmv.gr.ch (pretsch 18.50 francs, scolas 12.00 francs).